Bublavý, Dušan, poslanec NR SR (2011-04-05):
Takže, ďakujem ešte raz. Vážený pán predseda, vážené kolegyne, kolegovia, po intenzívnej mediálnej kampani sa máme možnosť vyjadriť k legislatívnej iniciatíve, ku ktorej mám niekoľko zásadných a principiálnych postojov. Predkladatelia o. i. uvádzajú, že návrh zákona je v súlade s Ústavou Slovenskej republiky a s ďalšími všeobecne záväznými právnymi predpismi. Podľa kolegov poslancov je tiež v súlade s medzinárodnými zmluvami a inými medzinárodnými dokumentmi, ktorými je Slovenská republiky viazaná, najmä s Európskou chartou miestnej samosprávy. To ale nie je pravda. Novela zákona je zásahom do princípov Európskej charty miestnej samosprávy. A dovolím si konštatovať, že úplne likviduje samosprávnu funkciu samosprávy. Ak mali predkladatelia úprimný záujem riešiť otázku platových pomerov, mohli ju načasovať vhodnejšie, na vhodnejšie obdobie. Keby bola prerokovaná pred komunálnymi voľbami, kandidáti by vedeli do čoho idú. Napokon zákon o obecnom zriadení 369 hovorí o tom, že poslanci zastupiteľstva 90 dní pred voľbami rozhodujú o výške úväzku starostu a tomuto záväzku zodpovedalo aj finančné ohodnotenie práce. Samostatnosť a samosprávnosť pri rozhodovaní o odmeňovaní ako jedna zo základných kompetencií samosprávy bude touto novelou potieraná. Každé zastupiteľstvo musí mať možnosť slobodne rozhodnúť o plate svojho starostu či primátora. Táto sloboda v rozhodovaní je podstatou samosprávy, na ktorú sa teraz útočí. V situácii, kedy bolo potrebné riešiť ťažké, nepopulárne či nepríjemné úlohy, vtedy sa nikto nepýtal samosprávy, či a ako to zvládne. Teraz pri otázke platových pomerov sa umelo natíska téza, že samosprávy nedokážu rozhodovať zodpovedne a samostatne. Tu musím povedať, že boli aj samosprávy, ktoré nezodpovedne pristúpili k výške platov. To sa týka tých starostov, ktorí skutočne boli nejaké štyri, päť týždňov, boli vo funkcii a boli im schválené platy, ktoré mali kolegovia, ktorí boli štyri, osem, dvanásť rokov vo funkcii, ale to bolo nejaké percentíčko. A nejaké percentíčko bolo starostov a primátorov, ktorí mali schválený plat taký, ktorý skoro išiel na doraz, zákon čo povoľoval. Ale to tiež bolo len jedno percento zo sto. A zároveň sa stalo i to, že boli zvolení kolegovia, ktorí kandidovali, a, žiaľ, nevedeli čítať, písať. A to sa stalo v nejakých dvoch, troch prípadoch z tri tisíc starostov a primátorov. A hneď nás, starostov a primátorov, či už médiá, alebo aj kolegovia nás napadli, že sme nenažraní a prežierame svoje obecné rozpočty a že sme negramotní. To tiež nebolo férové voči samospráve sa takto postaviť. A keď sa tak nad tým zamýšľam, tak v podstate tí kolegovia, ktorí nevedeli čítať a písať, ani sa asi nebudú musieť snažiť, lebo jazykový zákon ich k tomu, aby po slovensky vedeli, možno ani nepritlačí. Veď im pomôže. Osvojil som si stanovisko Združenia miest a obcí Slovenska, v ktorom dalo jasne najavo, že sa nestotožňuje s postupom tých samospráv, ktoré konali nezodpovedne pri učení platov svojich volených predstaviteľov. Združenie miest a obcí Slovenska je za taký systém, ktorý bude môcť adekvátne ohodnotiť aktívnych, úspešných a zodpovedných predstaviteľov územných samospráv. Dnes máme na rokovacích stoloch návrh takého systému, ktorý útočí na dôveryhodnosť samospráv a základné princípy fungovania tohto modelu. Rétorika a celkový spôsob komunikácie kolegov v ničom nepripomínajú úprimnú snahu riešiť problém. Skôr ich môžeme považovať za zámer vyvolať ďalšie problémy, deštruovať dobre fungujúcu miestnu územnú samosprávu, ktorá je garantom výkonu prenesených úloh štátu. Mestá a obce sa stali kulisou na odpútanie pozornosti od iných krokov vlády. Ako človek s bohatými skúsenosti zo samosprávy tvrdím, že mestá a obce nesmú byť terčom politického boja. Ak niekto v samospráve zle rozhodne, určite mu to občania vo voľbách pripomínajú a pripomenú a spočítajú. Aj o tom je samospráva, ktorú najlepšie chápu len tí, ktorí s ňou majú osobné skúsenosti. Predkladatelia v dôvodovej správe tvrdia, že zákon môže mať pozitívny vplyv na rozpočet verejnej správy a na rozpočet obcí. Ale túto skutočnosť treba kvantifikovať. Vážené kolegyne, kolegovia, o tom, že návrh tohto zákona nie je dobre pripravený, svedčí aj skutočnosť, že od prvého návrhu, ktorý bol predložený na rokovanie v parlamente, tento pozmeňovací návrh je diametrálne odlišný a spochybňuje vo mne vieru, že predkladatelia zákona poznajú problematiku samosprávy a samotnú problematiku odmeňovania starostov a primátorov. Dámy a páni, zákon o platových pomeroch z roku 1994 je potrebné novelizovať. Jeho zmeny ale by mali akceptovať spoločenské trendy a musia rešpektovať nedotknuteľné princípy samosprávy. Kolegyne, kolegovia, začnime diskutovať, pripravme nový, lepší, zodpovednejší zákon, ktorý bude produktom všeobecnej zhody a širokého dialógu všetkých zainteresovaných. Len takáto norma sa bude tešiť rešpektu. Ďakujem pekne za pozornosť.